Štatút 
Národného monitorovacieho výboru

Článok 1
Postavenie výboru

1.	Národný monitorovací výbor (ďalej len „výbor“) je orgán, ktorý v zmysle princípu partnerstva prostredníctvom svojich členov prezentuje verejný záujem na sociálno-ekonomickej súdržnosti v rámci Slovenskej republiky.

Článok 2
Úlohy výboru

Výbor plní najmä nasledujúce úlohy

a)	prerokúva a  navrhuje  vláde Slovenskej republiky na schválenie Národný plán regionálneho rozvoja Slovenskej republiky, regionálne operačné programy a sektorové operačné programy,
b)	monitoruje plnenie cieľov a priorít definovaných v Národnom pláne regionálneho rozvoja Slovenskej republiky a navrhuje opatrenia na ich urýchlenú a efektívnu implementáciu,
c)	prerokúva a navrhuje vláde Slovenskej republiky na schválenie výročné správy a  záverečnú správu o  plnení cieľov a  priorít definovaných v  Národnom pláne regionálneho rozvoja Slovenskej republiky, 
d)	prerokúva a navrhuje vláde Slovenskej republiky na schválenie zmeny obsahu Národného plánu regionálneho rozvoja Slovenskej republiky, regionálnych operačných programov a sektorových operačných programov,
e)	prerokúva a navrhuje vláde Slovenskej republiky na schválenie výročné správy a záverečné správy o plnení cieľov a priorít regionálnych operačných programov a sektorových operačných programov.

Článok 3
Zloženie výboru

1.	Výbor má maximálne 50 členov a jeho štruktúra je vytvorená pomerne v zmysle princípu partnerstva a s vyváženou participáciou mužov a žien.

2.	Výbor je zložený zo zástupcov

a)	štátnej správy (ústredné orgány štátnej správy zodpovedné za prípravu Slovenskej  republiky na využívanie štrukturálnych fondov a kohézneho fondu EÚ), 
b)	samosprávy (vyššie územné celky, Združenie miest a obcí Slovenska a  Únia miest Slovenska),
c)	podnikateľskej sféry (Zväz priemyslu Slovenskej republiky, Združenie podnikateľov Slovenska, Slovenská obchodná a  priemyselná komora, Slovenská poľnohospodárska a  potravinárska komora, Slovenská živnostenská komora, Asociácia zamestnávateľských zväzov a združení Slovenska),
d)	neziskovej sféry (Grémium tretieho sektora, Konfederácia odborových zväzov, veda, výskum a  školstvo,  regionálne riadiace a monitorovacie výbory).

3.	Členov výboru vymenúva a odvoláva minister výstavby a  regionálneho rozvoja Slovenskej republiky.

4.	Návrhy členov výboru za organizácie podľa bodu 2 tohto článku predkladajú ministrovi výstavby a regionálneho rozvoja Slovenskej republiky ich štatutárni zástupcovia. Za členov výboru sú navrhovaní vyšší predstavitelia navrhujúcej organizácie.

5.	Minister výstavby a  regionálneho rozvoja Slovenskej republiky môže, po prerokovaní s organizáciou, ktorá člena navrhla, odvolať člena, ktorý sa sústavne nezúčastňuje práce výboru. V takomto prípade navrhne príslušná organizácia nového člena. 

6.	V prípade, že nastane relevantná zmena pracovného zaradenia člena výboru, navrhujúca organizácia navrhne na jeho miesto nového člena.

7.	Člen výboru sa môže svojho členstva vzdať. V takomto prípade navrhujúca organizácia navrhne nového člena.

8.	Ako poradca sa na práci výboru môže  podieľať zástupca Európskej komisie ako aj ostatných relevantných organizácií.

9.	Členstvo vo výbore je čestné.

Článok 4
Predseda výboru a podpredsedovia výboru

1.	Predsedom výboru je minister výstavby a regionálneho rozvoja Slovenskej republiky.

2.	Predseda výboru

a)	zastupuje výbor navonok,
b)	zvoláva rokovanie výboru, navrhuje program a riadi jeho rokovanie,
c)	zodpovedá za dodržiavanie štatútu výboru.

3.	Výbor má dvoch podpredsedov. Prvým podpredsedom výboru je štátny tajomník Ministerstva výstavby a regionálneho rozvoja Slovenskej republiky gestorujúci regionálny rozvoj. Druhý podpredseda výboru je zvolený na prvom zasadnutí výboru z členov výboru, ktorí zastupujú orgány podľa článku 3, bod 2, písmeno b, c, d.

4.	Podpredsedovia výboru podľa poradia zastupujú predsedu výboru v prípade jeho neprítomnosti v plnom rozsahu podľa bodov 1. a 2.  tohto článku.

Článok 5
Tajomník výboru

1.	Tajomníka výboru vymenúva  a odvoláva predseda výboru.

2.	Tajomník výboru je zamestnancom ministerstva.

3.	Tajomník výboru 

a)	riadi sekretariát výboru a zodpovedá za jeho činnosť,
b)	zabezpečuje rokovania výboru,
c)	vykonáva ďalšie činnosti podľa pokynov predsedu výboru.

Článok 6
Sekretariát výboru

1.	Sekretariát výboru je zriadený na ministerstve; funkciu zabezpečuje sekcia regionálnej politiky.

2.	Sekretariát výboru  zabezpečuje administratívne úlohy spojené s činnosťou výboru.

Článok 7
Rokovanie výboru

1.	Rokovanie výboru sa koná najmenej dvakrát za rok, v prípade potreby sa môžu rokovania výboru konať i v kratších časových intervaloch.

2.	Predseda výboru zvoláva rokovanie výboru na základe plánu práce, z vlastnej iniciatívy v prípade potreby alebo na základe písomnej žiadosti najmenej jednej tretiny členov výboru najneskôr do 30 dní od doručenia tejto žiadosti.

3.	Člen výboru môže písomne poveriť účasťou svojho zástupcu. V takomto prípade má zástupca rovnaké práva ako člen výboru.

Článok 8
Pracovné skupiny

1.	Výbor môže zriadiť pracovné skupiny na riešenie špecifickej problematiky.

2.	Tieto pracovné skupiny sa skladajú z  členov výboru, prípadne z  ďalších prizývaných odborníkov.

3.	Pracovné skupiny predkladajú výboru návrhy a odporúčania.

4.	Pre činnosť pracovných skupín platí obdobne ustanovenie tohto Štatútu týkajúceho sa činnosti výboru.

Článok 9
Uznášaniaschopnosť výboru

Výbor je uznášaniaschopný, ak sú prítomné dve tretiny členov výboru a z  toho počtu nadpolovičná väčšina členov nie je v  zastúpení.      

Článok 10
Účasť zástupcov ďalších orgánov a inštitúcií

1.	Predseda výboru i členovia výboru si môžu, ak to považujú za vhodné a po oznámení sekretariátu výboru, prizvať ďalších zástupcov orgánov štátnej správy, Európskej komisie, Delegácie Európskej komisie v  Bratislave, či iných zahraničných a domácich  odborníkov.

2.	Predseda výboru môže prizvaným zástupcom či odborníkom počas rokovania výboru udeliť slovo.

Článok 11
Prijímanie uznesení

Výbor sa uznáša nadpolovičným počtom hlasov prítomných členov výboru. Každý člen výboru, ktorý nesúhlasí s jeho uznesením, má právo podať písomné stanovisko, v ktorom uvedie svoj odlišný názor a jeho zdôvodnenie. Toto stanovisko bude priložené k uzneseniu. 

Článok 12
Zápisy z rokovania výboru

1.	Zápis z  rokovania výboru  zabezpečuje sekretariát výboru  a  obsahuje prezenčnú listinu, zhrnutie prerokúvaných bodov a obsah prijatých uznesení.

2.	Zápis z rokovania výboru musí byť zaslaný všetkým členom výboru najneskôr do 20 dní od uskutočnenia rokovania výboru. 

Článok 13
Záverečné ustanovenie

1.	Výbor je zriadený na základe uznesenia vlády Slovenskej republiky č. 647 z 11.7. 2001.

2.	Tento štatút nadobúda platnosť a účinnosť  11. júla 2001.

Článok 13
Záverečné ustanovenie

3.	Výbor je zriadený na základe uznesenia vlády Slovenskej republiky č. 647 z 11.7. 2001.

4.	Tento štatút nadobúda platnosť a účinnosť  11. júla 2001.

   István   H a r n a
                                                                                      minister výstavby a regionálneho
                                                                                         rozvoja Slovenskej republiky